Αγορές μόνο με κάρτες για πάταξη της φοροδιαφυγής

Τις πληρωμές με τραπεζικές κάρτες για όλες τις αγοραπωλησίες προϊόντων και υπηρεσιών προωθεί η Κυβέρνηση. Ο υπουργός Οικονομικών, Χάρης Γεωργιάδης, στην ομιλία του στη Βουλή, ενόψει την έναρξης της συζήτησης του κρατικού προϋπολογισμού για το 2019, ανέφερε πως θα προωθηθεί η υποχρέωση διάθεσης τερματικού για ηλεκτρονικές πληρωμές από όλους τους παρόχους προϊόντων ή υπηρεσιών. Υπέδειξε, παράλληλα, πως από του χρόνου θα είναι υποχρεωτική η υποβολή φορολογικής δήλωσης από όλους τους φορολογούμενους, ανεξαρτήτως εάν τα εισοδήματά τους δεν φορολογούνται. Όπως είπε ο υπουργός, «μόνο έτσι θα υπάρχει μια συνολική εικόνα για τη φορολογική μας βάση». Σύμφωνα με τον κ. Γεωργιάδη, οι συγκεκριμένες κινήσεις θα ενισχύσουν τον φορολογικό έλεγχο και θα πατάξουν τη φοροδιαφυγή.

Παράλληλα ο υπουργός Οικονομικών «έκοψε το βήχα» για την παραχώρηση μισθολογικών αυξήσεων, επισημαίνοντας πως «δεν μπορούν να γίνουν διά μιας». Όπως είπε, «κάτι τέτοιο θα διατάρασσε τις λεπτές ισορροπίες και την ίδια τη σταθερότητα της οικονομίας», τονίζοντας πως «δεν μπορούν να περάσουν απαρατήρητες απαιτήσεις και πιέσεις για αλόγιστη διόγκωση των δημόσιων δαπανών, κυρίως του μισθολογίου». Ο κ. Γεωργιάδης ανέφερε ότι παρά το γεγονός πως η Κύπρος στηρίζει πρωτοβουλίες στην ΕΕ και διεθνώς για διεύρυνση της φορολογικής βάσης και ανταλλαγή πληροφοριών, ωστόσο έστειλε ξεκάθαρο μήνυμα. Όπως είπε, η Κύπρος θα διαφυλάξει τα κυριαρχικά της δικαιώματα, τα δικαιώματα των κρατών μελών στον τομέα της φορολογικής πολιτικής. Την ίδια ώρα, διαβεβαίωσε πως θα συνεχιστούν οι προσπάθειες για αντιμετώπιση του ξεπλύματος χρήματος, τονίζοντας πως «θα καθαρίσουμε οριστικά και αμετάκλητα το όνομα της Κύπρου από τις όποιες κηλίδες του παρελθόντος». Είπε επίσης πως η Κυβέρνηση θα στηρίξει αποφασιστικά τις ευρωπαϊκές πρωτοβουλίες και το σχέδιο δράσης για την ενίσχυση του πλαισίου εφαρμογής κατά του ξεπλύματος στο ευρωπαϊκό τραπεζικό σύστημα. Σε ό,τι αφορά το εσωτερικό, ο υπουργός απηύθυνε κάλεσμα στις πολιτικές δυνάμεις για να υπάρξει συνεννόηση με την Κυβέρνηση ώστε να προωθηθούν 13 μεταρρυθμίσεις. Όπως σημείωσε, θα πρέπει να γίνει επανεξέταση της πρότασης για μερική αποκρατικοποίηση της Cyta, με την προσέλκυση στρατηγικού-συνεργάτη επενδυτή, προτού», όπως είπε χαρακτηριστικά, «να είναι πολύ αργά».

Ανέφερε, επίσης, πως στο ίδιο πλαίσιο πολιτικής περιλαμβάνονται το Χρηματιστήριο και το Κρατικό Λαχείο.

Ο υπουργός αναφέρθηκε ακόμα στην ανάγκη μεταρρύθμισης στις δομές διακυβέρνησης της Κεντρικής Τράπεζας. Προανήγγειλε πως εντός του 2019 η Κυβέρνηση θα καταθέσει σχετική πρόταση στη Βουλή, την οποία χαρακτήρισε ως εξαιρετικά σημαντική, καθώς, είπε, σχετίζεται με τον στόχο της πλήρους εξυγίανσης του τραπεζικού συστήματος και της απαλλαγής από τα τελευταία κατάλοιπα προβλήματα της κρίσης.

Σε σχέση με το σχέδιο Εστία, ο κ. Γεωργιάδης ήταν ιδιαίτερα λακωνικός, σημειώνοντας πως αποτελεί ένα εργαλείο για αντιμετώπιση των μη εξυπηρετούμενων δανείων.

Καταλήγοντας, ανέφερε πως ο προϋπολογισμός για το 2019 διασφαλίζει τη σταθερότητα, υλοποιεί νέα έργα, χωρίς φόρους, νέες πολιτικές και σημαντικές μεταρρυθμίσεις, προσθέτοντας πως είναι ένας προϋπολογισμός που θα διατηρήσει την Κύπρο σε ρυθμούς ανάπτυξης και θα ενισχύσει την κοινωνική συνοχή.